钦定古今图书集成/明伦汇编/官常典/第285卷 > 贾谊新书 > 包咸
## 钦定古今图书集成/明伦汇编/官常典/第285卷 > 贾谊新书 > 包咸

按《后汉书》本传：“咸字子良，会稽曲阿人也。少为诸生，
受业长安，师事博士右师细君，习《鲁诗》《论语》。王莽末，
去归乡里，于东海界为赤眉贼所得，遂见拘执。十馀
日，咸晨夜诵习自若，贼异而遣之，因往东海，立精舍
讲授。光武即位，乃归乡里。太守黄谠署户曹史，欲召
咸入授其子。咸曰：‘礼有来学而无往教’。谠遂遣子师之。举孝廉，除郎中。建武中，入授皇太子《论语》，又为其
章句，拜谏议大夫、侍中、右中郎将。永平五年，迁大鸿
胪。每进见，锡以几杖，入屏不趋，赞事不名，经传有疑，
辄遣小黄门就舍即问。显宗以咸有师傅恩，而素清
苦，常特赏赐珍玩束帛，奉禄增于诸卿，咸皆散与诸
生之贫者。病笃，帝亲辇驾临视。八年，年七十一，卒于
官。子福，拜郎中，亦以《论语》入授和帝。